เปิดโผ 10 หุ้นเด่นประจำเดือนกันยายน
บล.ทิสโก้แนะนำ 10 หุ้นเด่นประจำเดือนกันยายน AMATA, ANAN, AP, CK, DTAC, KBANK, PTTEP, STEC, TCAP, TPIPL ด้านแนวรับและแนวต้านสำคัญของ SET Index เดือนนี้อยู่ที่ 1330-40 จุด และ 1400-20 จุด ตามลำดับ 
1 ก.ย. 2558

สำนักวิจัย บริษัทหลักทรัพย์ ทิสโก้ จำกัด ระบุในบทวิเคราะห์(1 ก.ย.58) มองทิศทางเงินทุนของต่างชาติมีโอกาสกลับมาเป็นบวกในเดือนนี้ หลังจากที่นักลงทุนต่างชาติขายสุทธิอย่างหนักในเดือน ส.ค. ซึ่งเป็นการขายสุทธิ 3 เดือนติดต่อกัน เรามองทิศทางเงินทุนของต่างชาติมีแนวโน้มกลับมาเป็นบวกในเดือนนี้ เพราะนอกจากจะมองการผ่านร่างรัฐธรรมนูญของสปช.จะช่วยกระตุ้นการซื้อหุ้นไทยคืนแล้ว ยังมองอีกหลายปัจจัยที่น่าจะหนุนให้ทิศทางเงินทุนต่างชาติกลับมาเป็นบวก คือ
(1) ความเป็นไปได้มากขึ้นที่ธนาคารกลางสหรัฐฯ  (FED) อาจไม่รีบขึ้นดอกเบี้ยในการประชุมวันที่ 16-17 ก.ย.นี้ เนื่องจากเศรษฐกิจสหรัฐฯ เผชิญความเสี่ยงจากปัจจัยต่างประเทศมากขึ้น รวมทั้งการเกิดความปั่นป่วนในตลาดการเงินของโลก โดย FED อาจเลื่อนการขึ้นดอกเบี้ยไปเป็นการประชุมเดือน ธ.ค. หรือต้นปีหน้าเลย ซึ่งน่าจะช่วยกระตุ้นความต้องการสินทรัพย์ในระยะสั้น
(2) คาดหวังแผนกระตุ้นเศรษฐกิจจะมีความชัดเจนและคืบหน้ามากขึ้น และ (3) สถิติย้อนหลัง 10 ปี บ่งชี้ต่างชาติมักเป็นผู้ซื้อสุทธิในเดือน ก.ย. ของทุกปี โดยมีระดับความเชื่อมั่นสูงถึง 80% และมีค่าเฉลี่ยการซื้อสุทธิ +7.6 พันล้านบาท (ต่างชาติซื้อสุทธิมากสุด +3.6 หมื่นล้านบาทในปี 2010 และขายสุทธิมากสุด -2.7 หมื่นล้านบาทในปี 2008) ด้านโอกาสการปรับตัวขึ้นของหุ้นไทยในเดือน ก.ย. อยู่ที่ 70% โดยมีผลตอบแทนเฉลี่ยที่ +1.0% (ผลตอบแทนดีที่สุด คือ ปี 2009 ที่ +9.8% และแย่ที่สุด คือ ปี 2011 ที่ -14.4%)
เน้นหุ้นได้ประโยชน์จากการเร่งขับเคลื่อนเศรษฐกิจในประเทศ หรือราคาร่วงมากเกินไป ตลาดหุ้นไทยที่ร่วงลงหนัก 2 เดือนติดต่อกัน ทำให้การประเมินมูลค่ามีความน่าสนใจมากขึ้น หุ้นพื้นฐานดีขนาดใหญ่ที่อิงกับเศรษฐกิจในประเทศน่าลงทุนในเดือนนี้ เพราะคาดว่าจะได้ประโยชน์จากการเร่งขับเคลื่อนเศรษฐกิจของคณะรัฐมนตรีชุดใหม่ รวมทั้งหุ้นที่มีราคาร่วงหนักเกินไปจนในแง่ของปัจจัยพื้นฐานน่าจะซึบซับข่าวร้ายไปมากแล้ว หุ้นที่แนะนำในเดือน ก.ย. คือ AMATA, ANAN, AP, CK, DTAC, KBANK, PTTEP, STEC, TCAP, TPIPL ด้านแนวรับและแนวต้านสำคัญของ SET Index เดือนนี้อยู่ที่ 1330-40 จุด และ 1400-20 จุด ตามลำดับ  